b'\n_START_ARTICLE_\nLietuvos dirvo\xc5\xbeeminink\xc5\xb3 draugija\n_START_PARAGRAPH_\nLietuvos dirvo\xc5\xbeeminink\xc5\xb3 draugija prie Lietuvos moksl\xc5\xb3 akademijos \xc5\xbdem\xc4\x97s \xc5\xabkio ir mi\xc5\xa1k\xc5\xb3 moksl\xc5\xb3 skyriaus yra savanori\xc5\xa1ka dirvotyros ir agrochemijos srityje dirban\xc4\x8di\xc5\xb3 \xc5\xa1alies pilie\xc4\x8di\xc5\xb3 visuomenin\xc4\x97 organizacija. Ji vienija daugiau kaip 100 nari\xc5\xb3 i\xc5\xa1 \xc5\xa1alies universitet\xc5\xb3, mokslo institut\xc5\xb3, valstybin\xc4\x97s \xc5\xbeem\xc4\x97tvarkos tarnybos. Draugija yra Tarptautin\xc4\x97s ir Europos dirvo\xc5\xbeeminink\xc5\xb3 s\xc4\x85jung\xc5\xb3 asocijuotoji nar\xc4\x97. Draugijos internetinis puslapis pasiekiamas adresu www.lzuu.lt/ldd\n_START_SECTION_\nIstorija\n_START_PARAGRAPH_\nDraugija \xc4\xafkurta 1958 m., draugijos steig\xc4\x97jo ir ilgame\xc4\x8dio pirmininko (1958-1970), Lietuvos moksl\xc5\xb3 akademijos nario korespondento, Lietuvos \xc5\xbeem\xc4\x97s \xc5\xabkio akademijos profesoriaus Viktoro Ruokio (1885-1971). Viktoras Danilevi\xc4\x8dius pirmininkavo draugijai 1970\xe2\x80\x931990 m. 2005 m. Lietuvos dirvo\xc5\xbeeminink\xc5\xb3 draugija \xc4\xafregistruota prie Lietuvos moksl\xc5\xb3 akademijos \xc5\xbdem\xc4\x97s \xc5\xabkio ir mi\xc5\xa1k\xc5\xb3 moksl\xc5\xb3 skyriaus. 2008 m. draugija pa\xc5\xbeym\xc4\x97jo veiklos 50 met\xc5\xb3 sukakt\xc4\xaf specialia tarptautine konferencija-ekspedicija "Dirvo\xc5\xbeemis tvarioje aplinkoje" ir keliais leidiniais.\n_START_SECTION_\nVeikla\n_START_PARAGRAPH_\nDraugija r\xc5\xabpinasi Lietuvos dirvo\xc5\xbeemio danga ir jos apsauga, koordinuoja dirvo\xc5\xbeemi\xc5\xb3 tyrimus, organizuoja mokslines konferencijas, seminarus ir ekspedicijas, teikia konsultacijas, padeda Lietuvos dirvo\xc5\xbeemininkams ir agrochemikams keistis moksline informacija, palaiko ry\xc5\xa1ius su u\xc5\xbesienio dirvo\xc5\xbeeminink\xc5\xb3 draugijomis ir s\xc4\x85jungomis. I\xc5\xa1leido dvi knygas Lietuvi\xc5\xa1kosios bibliografijos dirvotyros, agrochemijos, dirvo\xc5\xbeemi\xc5\xb3 tr\xc4\x99\xc5\xa1imo ir kartografavimo klausimais. Pirmoji (1975) talpino mokslinio ir gamybinio pob\xc5\xabd\xc5\xbeio spausdintus ir rankra\xc5\xa1tinius \xc5\xa1i\xc5\xb3 sri\xc4\x8di\xc5\xb3 darbus Lietuvoje nuo seniausi\xc5\xb3 laik\xc5\xb3 iki 1970 m. imtinai, antroji (2005) \xe2\x80\x93 nuo 1971 iki 2000 m. imtinai. Taip pat penki\xc5\xb3 kalb\xc5\xb3 Sistemin\xc4\xaf dirvotyros termin\xc5\xb3 \xc5\xbeodyn\xc4\x97l\xc4\xaf (dvi laidos) (1997), Dirvotyros vadov\xc4\x97l\xc4\xaf (1996, 2008), 12 monografij\xc5\xb3, mokslo darb\xc5\xb3 rinkini\xc5\xb3, konferencij\xc5\xb3 prane\xc5\xa1im\xc5\xb3. 1999 m. pareng\xc4\x97 nauj\xc4\x85j\xc4\x85 Lietuvos dirvo\xc5\xbeemi\xc5\xb3 klasifikacij\xc4\x85, suderint\xc4\x85 su FAO-UNESCO pasaulio dirvo\xc5\xbeemi\xc5\xb3 legenda, kuri\xc4\x85 paskelb\xc4\x97 dviejose fundamentaliose monografijose \xe2\x80\x93 Lietuvos dirvo\xc5\xbeemiai (2001) ir Lietuvos dirvo\xc5\xbeemi\xc5\xb3 klasifikacija (2001). Ja remiantis i\xc5\xa1leido \xc4\xafvairaus mastelio naujus dirvo\xc5\xbeemi\xc5\xb3 \xc5\xbeem\xc4\x97lapius, dalyvavo rengiant Europos dirvo\xc5\xbeemi\xc5\xb3 atlas\xc4\x85 (Soil Atlas of Europe, 2005), kur\xc4\xaf i\xc5\xa1leido Europos komisijos Jungtinis mokslo centras._NEWLINE_Draugijos pirmininkas prof. A. J. Motuzas, sekretorius \xe2\x80\x93 doc. R. Vaisvalavi\xc4\x8dius. Garb\xc4\x97s pirmininkas \xe2\x80\x93 prof. habil. dr. M. Vai\xc4\x8dys (LMI), u\xc5\xbesienio Garb\xc4\x97s narys \xe2\x80\x93 Lenkijos dirvo\xc5\xbeeminink\xc5\xb3 s\xc4\x85jungos prezidentas prof. habil. dr. P. Sklodovskis (Piotr Sk\xc5\x82odowski).\n_START_SECTION_\n\xc5\xa0altiniai\n_START_PARAGRAPH_\nA. Motuzas. Lietuvos dirvo\xc5\xbeeminink\xc5\xb3 draugijai prie Lietuvos moksl\xc5\xb3 akademijos \xc5\xbdem\xc4\x97s \xc5\xabkio ir mi\xc5\xa1k\xc5\xb3 moksl\xc5\xb3 skyriaus \xe2\x80\x93 50. EKologija. 2008. vol. 54. No. 3. P. i'